
La Bikine

Kulcsszavak: Cím; Előadó; Téma; Zene; Mozgásforma
Merza Fruzsina vagyok, a Magyar Táncművészeti Egyetem hallgatója, BA képzésen, klasszikus balett szakon, 8. évfolyamban. 3. félévemet töltöm az egyetemen. Témavezető: Kazinczy Eszter címzetes egyetemi docens, klasszikus balett mesteroktató. Már régóta érdekel a tánctervezés, korábban páros koreográfiákkal próbálkoztam egyik évfolyamtársammal, majd először 2022-ben készítettem szóló koreográfiát magamnak. Azzal a koreográfiával ugyanabban az évben bekerültem a Domenico Modugno olaszországi online balett és kortárs versenyének top 10-es értékelésébe. Következő évben az intézmény háziversenyére készítettem egy újabb koreográfiát. La Bikine című koreográfiámat szeretném önöknek bemutatni. A koreográfia felépítése: Cím: (La Bikine) A jelentése bikini, ennek a témához van köze, ezt a jelmezen és a videón is megjelenítem. A zenemű, amit használtam La Bikina címmel rendelkezik. A pályamunkám címe ugyanakkor nem elírás, ezzel az összefüggéssel arra szeretnék utalni, hogy a zene határozza meg a koreográfiámat és ez alapján indultak a gondolatok a fejemben, a mozdulatok a testemből. Előadó: Az előadó én magam vagyok, mivel úgy gondolom mindenkinek megvan a saját mozgásstílusa és azt ő tudja bemutatni a legjobban saját elképzeléséhez hűen. Téma: A nőiességet szerettem volna megjeleníteni a látvánnyal, és a könnyed zenei hangulattal, mozdulatokkal, apróbb groteszk elemekkel. Zene: 50-es évek stílusát tükrözi, hangzásban egy folytonos reszelős ütemet lehet megfigyelni, ami 3-as lüktetésben kíséri végig a zenét. Mozgásforma: Hangsúly a csípő- és vállövön, ez jellemzi az egész művet. A spicc-cipő által átformálódott a mozgáskoordináció a koreográfiában a kidolgozás során. Azért esett a választásom a spicc-cipőre, mert a neoklasszikus irányra törekedtem. Másrészt a nőiség megformálását erősítem ezzel. Azt is fontosnak tartottam, hogy kifejezzem tánc közben a vidámság és öröm hangulatát, hogy a néző is átvehesse ezt az önfeledt érzést, ami bennem is megnyilvánul. Segítségemre volt mentorként eleinte Darai Tamás táncművész, majd a mesternőm Kazinczy Eszter is. Külső szemlélőként formáltak véleményt, így új szemszögből rávilágítottak a további kibontakozási lehetőségekre. A koreografálással a célom a tánc szeretetének kifejezése. A táncban adom át az érzéseimet, gondolataimat, ezért volt különleges eltáncolni a saját alkotásomat és „Olyan bűnös ereje van a táncnak…, hogy ha bánatod van derűsebben távozol, mintha valami feledést adó varázsitalt ittál volna…” (Lukianosz)



